
Tanító szakos hallgatók integrált neveléshez való hozzáállásának vizsgálata

Az integrált nevelés optimális megvalósulásában fontos szerepet játszik a fogadó pedagógus, aki ideális esetben megfelelő gyógypedagógiai alapismeretekkel rendelkezik, és elfogadó magatartással viszonyul a sajátos nevelési igényű gyermekekhez. (Réthy, 2002) Megfelelő ismeretek és tapasztalatok hiányában azonban a pedagógusok gyakran még mindig idegenkednek az SNI gyermekek együttnevelésétől. (Csányi és Perlusz, 2001; Némethné, 2009) Számos kutatási eredmény igazolja, hogy a pedagógusok befogadó attitűdje nem tekinthető általánosnak, vagyis nagymértékben függ az integrált gyermek fogyatékosságának típusától és súlyossági fokától is. (Csányi és Perlusz, 2001; Avramidis és Norwich, 2002, id. Gebhardt és mtsai, 2011; Dumke és Eberl, 2002, id. Gebhardt és mtsai, 2011; Horváthné, 2006; Fischer, 2009; Gmeiner, 2009)
A kutatás során leendő tanítók együttneveléssel kapcsolatos vélekedésének, hozzáállásának feltérképezésére került sor, a mintát 132 tanító szakos hallgató alkotta. Az adatfelvétel saját készítésű online kérdőív segítségével történt, amely nyílt és zárt kérdéseket egyaránt tartalmazott.
Az eredmények alapján a hallgatók közel 80%-a rendelkezik fogyatékos személyekhez fűződő tapasztalatokkal, a legtöbben értelmileg akadályozott és/vagy mozgáskorlátozott személyekkel állt kapcsolatban. Szakmai gyakorlata során azonban csak a megkérdezettek 34%-a találkozott SNI gyermekekkel. A válaszadók több mint háromnegyede szerint tapasztalatai pozitív hatást gyakorolnak az együttnevelés iránti hozzáállására, azonban csupán 15%-uk érzi magát valamelyest felkészültnek annak megvalósítására. A leginkább elfogadott fogyatékossági csoportot a mozgáskorlátozott és az érzékszervi fogyatékos gyermekek alkotják, a legkevésbé elfogadottak pedig az autizmus spektrumzavarral élő tanulók. A hallgatók többsége helyesen méri fel saját szerepét és az SNI gyermekekhez való viszonyulásának fontosságát az együttnevelés során, ám a gyógypedagógus tevékenységét, illetve a differenciálás szükségességét már sokkal kevesebben tartják igazán fontosnak.
A kapott eredményeket a korábbi kutatások eredményeivel összevetve megfigyelhető, hogy a leendő tanítók hozzáállása több tényező tekintetében (pl. integrációval kapcsolatos ismeretek, fogyatékossági csoportok elfogadottsága) hasonló képet mutat a már pályán lévő, gyakorló pedagógusokéhoz.



